ལྷ་སའི་བསྟན་པ་ཡུན་དུ་གནས། །ཞེས་གསུངས་པ་ལྟར་རོ། །བསམ་ཡས་ཀྱི་ས་ཕུད་དང་རྡོ་ཕུད་དུ་མཆོད་རྟེན་དཀར་ཆེན་བཞེངས། སློབ་དཔོན་རིན་པོ་ཆེ་ཟླ་བ་ཕུག་དང་པདྨ་ཕུག་ཏུ་བཞུགས། སློབ་དཔོན་རིན་པོ་ཆེ་གནས་
འདིར་ཕེབས་པའི་ཚེ། ནང་དུ་བྲག་ཕུག་ཡོད་ཀྱང་། ཕྱི་ལ་སྒོ་མེད་པས། ཨོ་རྒྱན་ཆེན་པོས་ཁ་ཊྭྃ་བརྒྱབ་ནས་སྒོ་རྣམ་ཐར་སྒོ་གསུམ་གྱིས་བརྡར་བྱིན་གྱིས་བརླབས། ནང་དུ་རིན་ཆེན་བྲག་གི་ཁང་བུ་གསུམ་སྐུ་གསུམ་མཚོན་པར་
གསུངས། ཆོས་ནོར་གྱི་གཏེར་ཁ་གྲངས་མེད་པ་བླངས། ས་བདག་གདུག་པ་ཅན་བརྟུལ་ཞིང་ཕུར་པ་འབུམ་བཞེངས། ལྷ་སྲས་འཇིང་ཡོན་སད་ན་ལེགས་ཀྱིས་དཀར་ཆུང་རྡོ་རྗེ་དབྱིངས་ཀྱི་ལྷ་ཁང་བཞེངས་པའི་ས་རྡོའི་ཕུད་ལ་
མཆོད་རྟེན་དཀར་ཆུང་བར་མ་བཞེངས། མངའ་བདག་ཁྲི་རལ་གྱིས་དཀར་ཆུང་གོང་མའི་མཆོད་རྟེན་དང་། ར་བའི་མཆོད་ཁང་བཞེངས། རྒྱ་ནག་གི་ནང་རྟེན་ཐུབ་དབང་ར་བ་མ་རིང་བསྲེལ་ར་བ་མ། གནས་བཅུ་ར་བ་མ་ཞེས་
རྒྱ་ནག་གི་སེ་ཐང་བཞུགས་པ་ཡིན་ཀྱང་། སྣེ་གདོང་དུ་སྤྱན་དྲངས་པའི་ཚབས་དར་སྐུ་གནས་བཅུའི་ཐུགས་ཀར་དེ་བཞིན་གཤེགས་པའི་རིང་བསྲེལ་རེ་བཞུགས་ངེས་པ་ཅན་ཡིན། ལྷ་ལུང་དཔལ་གྱི་རྡོ་རྗེ་སོགས་གྲུབ་ཐོབ་བརྒྱ་
དང་རྩ་བརྒྱད་བྱོན་ཞིང་གྲུབ་པ་བརྙེས། རྔོག་བྱང་ཆུབ་འབྱུང་གནས་ཀྱི་བ་རང་ལྷ་ཁང་བཞེངས། དེའི་གཙོ་བོ་རྣམ་པར་སྣང་མཛད། འཁོར་ཉེ་བའི་སྲས་བརྒྱད་དང་། སྒོ་སྲུང་དབྱུག་སྔོན་ཅན་དང་རྟ་མགྲིན་རྟ་
མང་དུ་ཡོད་ཀྱང་། དེང་སང་ཀུན་མཁྱེན་བུ་སྟོན་རིན་ཆེན་གྱིས། མཁན་སློབ་ཁྱིམ་པས་བྱེད་པ་དང་། །དུས་མགོ་ཧོར་ཟླས་བྱེད་པ་དང་། །སྡོམ་པ་གཏོར་མས་ལེན་པ་དང་། །གསུངས་པ་ལྟར་ཆོས་དང་ཆོས་མིན་གྱིས་དབྱེ་བ་
མང་བས་ངེས་བཟུང་ཅི་ཡོད། ཁ་ཆེ་པཎ་ཆེན་གྱིས་གདུགས་རྩིབ་མ་ནི། དེང་སང་ས་སྐྱའི་དབུ་ཞྭ་ཡུལ་སྐད་དུ་ས་ཞུ་སྒོག་དྷེལ་མ་ཟེར་བ་དེ་རེད། ལར་དྭགས་པོའི་ཞྭ་ཆོས་དང་། ཞྭ་དམར་བཞི་པ་སྤྱན་སྔ་ཆོས་ཀྱི་གྲགས་པའི་
ཞྭ་སེར་རྩེ་ཞྭའི་བཤད་པ་ལོག་རྟོག་ཀུན་སེལ། དགོང་འདུས་ཞྭ་ཆོས་སོགས་ལ་གཟིགས་པར་ཞུ་ཞུ། ཆམ་ཤེས་ཨར་མོ་དཱ་ཤ་བྷུ་མིས་བྲི་གཞི་ཤོག་བུ་དང་རྟེན་བཅས་བསྐུལ་ངོར། ཤཱཀྱའི་དགེ་སློང་མཁན་པོའི་མིང་འཛིན་ངག་དབང་བློ་གྲོས་
རིན་ཆེན་སེང་གེ་ལེགས་བཤད་སྒྲ་དབྱངས་རྒྱ་མཚོར་འོམ་པའི་མི་ཟད་མེ་ཁྱི་ལོ་སྨིན་དྲུག་ཟླ་བའི་གྲལ་ཚེས་ལ་བྲིས་པ་ལུང་རྟོགས་བསྟན་པ་དར་ཞིང་རྒྱས་ལ་ཡུན་རིང་དུ་གནས་པའི་རྒྱུར་གྱུར་གཅིག ཤུ་བྷཾ་ཛ་ཡནྟུ།